Hongkong verwerp Winnie the Pooh-gruwelfliekDie Britse gruwelfliek Winnie the Pooh: Blood and Honey sal nie in Hongkong en Macau vrygestel word nie, het die verspreiding Dinsdag aangekondig, net dae voor die fliek se geskeduleerde vrystelling. Die onttrekking werp lig op ŉ toenemende kultuur van selfsensuur in Hongkong waar Beijing sy greep op artistieke vryheid in die finansiële kern al hoe meer verstewig. Resensente sê die filmbedryf is genoop om in dieselfde spoor te volg. Die Chinese president Xi Jinping word in satire uitgebeeld om soos die kinderboekkarakter Winnie the Pooh te lyk sedert foto’s in 2013 verskyn het van Xi langs die slanke Amerikaanse president Barack Obama. Verspreider VII Pillars Entertainment het Dinsdag in ŉ plasing op Facebook sy “groot spyt” uitgespreek oor die kansellasie, maar nie ŉ rede gegee nie. Hongkong se Administrasie vir Rolprente, Koerante en Artikels, het gesê hy het ŉ sertifikaat van goedkeuring uitgereik vir Blood and Honey, wat beteken dat die fliek nie amptelik gesensor is nie. Die kantoor wou egter nie kommentaar lewer oor “kommersiële besluite” wat rolprentteaters maak oor enige flieks nie. Die organiseerder van ŉ byeenkoms, waar Blood and Honey Maandag reeds vertoon sou word, het die geleentheid gekanselleer oor “tegniese redes”. Die indie-fliek, wat volgens die skeppers ŉ “gewelddadige plundertog” uitbeeld deur Pooh en sy makker Piglet, het aanlyn groot belangstelling uitgelok ondanks swak resensies. Disney is nie betrokke by die fliek nie. Jagged Edge Productions het die fliek gemaak en ITN Studios behartig die verspreiding. Winnie the Pooh, 1926 (Grafika: EH Shepard, illustrasie op bladsy 3 van ‘Winnie-the-Pooh’ (1926) deur kunstenaar EH Shepard; geskandeer vanaf Bibliodyssey, PD-US) Hoe is dit moontlik dat só fliek toegelaat word? Pooh en Piglet, wat vir die eerste keer in 1926 in AA Milne se boek Winnie the Pooh hul verskyning gemaak het, het in 2022 in die openbare domein beland. Amerikaanse kopieregwette is gewoonlik beperk tot die lewe van die outeur plus 70 jaar. Die Wet op die Verlenging van die Kopieregtermyn, wat in 1998 in werking getree het, beskerm outeurskapregte vir 95 jaar van die eerste publikasie of 120 jaar ná die skepping daarvan, watter termyn ook al eerste verstryk. Disney verloor nie Pooh hierdeur nie en die karakter word steeds beskerm, maar die maatskappy het nie meer die eksklusiewe reg tot Milne se werk nie. Disney het nog nie kommentaar gelewer oor die publiek se teenkanting teen die gruwelfliek nie. Winnie the Pooh bly een van die mees waardevolle media-franchises in die wêreld en het oor die jare reeds meer as $80 miljard ingesamel, aldus The Motley Fool. Dié beleggingsadviesmaatskappy skat dat Pooh en sy vriende jaarliks sowat $3 miljard tot $6 miljard se inkomste vir Disney verseker. Tigger, wat eers in 1928 in ŉ boek deur Milne verskyn het, word nog deur kopieregwetgewing beskerm. In China is die rede vir die sensuur waarskynlik dat die liefdevolle beer, met ŉ voorliefde vir heuning, die afgelope paar jaar as ŉ anti-Xi-simbool aangeneem is – selfs buite China se grense. China het in reaksie hierop voortdurend die meem van die internet binne sy landsgrense bly verwyder. Beijing het in 2018 ook die vrystelling van die Disney-fliek Christopher Robin, waarin Pooh voorgekom het, verwerp. Meem waar Eeyore en Winnie the Pooh onderskeidelik met die voormalige Japannese eerste minister Shinzo Abe en Xi Jinping vergelyk word (Foto: BBC News, Fair Use via Wikimedia Commons) Hongkong het in ŉ stadium geen gebrek gehad aan flieks wat krities was oor die Kommunistiese Party-geleide China nie. Fliekverspreiders en regisseurs het kreatiewe vryheid geniet – ongekend in die land. China het egter in 2019 ŉ stokkie daarvoor gesteek ná grootskaalse en gewelddadige pro-demokrasie-betogings. Hongkong se wetgewer het reëls oor rolprentsensuur in 2021 gewysig sodat werke op grond van nasionale sekuriteit verbied kan word. Indien ŉ ongemagtigde film vertoon word, kan boetes van HK$1 miljoen (sowat R2,3 mijoen) en drie jaar tronkstraf opgelê word.